### Hitzen jokoa

Irakasleak lantzen ari diren edo amaitu berri duten gaiari buruzko zenbait gako-hitz idatziko ditu arbelean. Oinarri-talde bakoitzean, ikasleek esaldi bat idatziko dute hitz horiekin (bakoitzak gako-hitz bat hartuko du oinarri); bestela, berriz, hitz horien «atzean» dagoen ideia azalduko dute.

Hitzak paper txiki batean idatziko dituzte (folio baten heren edo laurden batean), erraz manipulatu ahal izan ditzaten.

Ondoren, ordena jakin bati jarraiki, ikasle bakoitzak idatzi duen esaldia erakutsiko die gainerakoei. Horiek esaldia zuzendu, zehaztu edo osatu egingo dute. Nolabait, «bere egingo dute», eta esaldi kolektibo bihurtuko da: talde guztiaren esaldia izango da, ez idatzi duenarena bakarrik.

Lau gako-hitz baino gehiago baldin badaude, behar adina txanda egingo dira prozedura berari jarraiki (txandaren batean ez badago bakoitzarentzako hitz bat, banatu egingo dira), harik eta gako-hitz bakoitzarentzako esaldi bat izan arte. Talde bakoitzak behar bezala gainbegiratuko du esaldia.

Ondoren, mahai gainean ordenatuko dituzte ordena logiko bati jarraiki; hartara, gaiari buruzko eskema-laburpen edo mapa kontzeptual moduko bat osatuko dute.

Irakasleak ikasleek zehaztutako ordenari baiezkoa ematen dionean, zenbatu egingo dituzte; hala, binaka garbira pasatu (batean bikote bat eta beste batean bestea) eta taldekide bakoitzarentzako kopia bana egingo dute.

*Parte-hartzea eta elkarrekintza bultzatzeko irizpideak:*

* Gako-hitzak berberak izan daitezke talde guztientzat, edo oinarri-taldeko bakoitzak gako-hitzen zerrenda ezberdina izan dezake. Talde bakoitzak gako-hitzekin eratzen dituen esaldi edo ideiak, gero bateratuko dituztenak, landutako gai osoaren sintesia dira.
* Esaldia osatzeko bakoitzak zer gako-hitz erabiliko duen erabakiko dute taldeek, baita hezitzaileak ere. Nolanahi ere, ziurtatu beharko da zailtasun handienak dituzten ikasleei egokitzen zaizkien hitzek ez dutela zailtasun berezirik esaldia osatzeko. Ikasteko zailtasun handiagoak dituzten ikasleen kasuan, esaldia hasita eman diezaiekegu, hitz bakarra eman ordez; gero beraiek osatu beharko dute esaldia.
* Zuzenketa-txanda hasten duten ikasleak txandakatu egingo dira, egitura hau aplikatzen den hurrengoetan.
* Bikoteka garbira pasatzen ari direla, txandakatu egingo dira; hala, batek idazten duen bitartean, besteak diktatu egingo dio eta zuzen idazten duela egiaztatuko du.

*Egiturak unitate didaktikoan izan ditzakeen erabilerak:*

|  |  |  |  |
| --- | --- | --- | --- |
| 7. taula | | | |
| ***Egitura*** | ***Unitate didaktikoaren aurretik*** | ***Unitate didaktikoaren hasieran*** | ***Unitate didaktikoan zehar edo/eta unitate didaktikoaren ondoren*** |
| Hitzen jokoa | Landuko den gaiari buruzko aldez aurreko ideiak ezagutzea, hitz batek iradokitzen dienetik abiatuta. | Azalpen bat ulertu dela egiaztatzea, gako-hitz batzuetatik abiatuta esaldi bat eraikiz. | Lantzen ari diren edo landu diren gaiari buruzko ideia nagusiak laburbiltzen dituzten esaldiak eraikitzea. |